"Telkom-werknemers trek aan die kortste ent" - Maroela Media
"Telkom-werknemers trek aan die kortste ent"
Solidariteit het die telekommunikasiereus Telkom versoek om weer met die vakbond oor salarisse te onderhandel nadat 'n dispuut vroeër verklaar is. Dit volg na berigte dat Telkom se topbestuur buitensporige verhogings gekry het terwyl talle werknemers, volgens Telkom se finale loonaanbod, basies geen verhoging gaan kry nie. Volgens Solidariteit het dit tot 'n vertrouensbreuk tussen die topbestuur en gewone werknemers gelei.
Marius Croucamp, woordvoerder van Solidariteit, sê Telkom is baie uitgesproke oor sy benarde finansiële posisie, maar buitensporige verhogings word steeds aan die maatskappy se topbestuur toegeken. "Telkom het aanvanklik 'n 1,5%-verhoging vir werknemers aangebied. Die aanbod is egter later gewysig en die finale aanbod is aan 'n differensiasiemodel gekoppel. Die model behels 'n driejaarooreenkoms wat, volgens die maatskappy, daarop gemik is om historiese salarisongelykhede reg te stel. Ingevolge die nuwe ooreenkoms sal sommige werknemers 'n verhoging van meer as 'n 6% kry en ander werknemers byna geen verhoging kry nie, wat op 'n loonbevriesing neerkom. Die ooreenkoms sal oor die volgende drie jaar tot gevolg hê dat sekere werknemers in reële terme 'n loonverlaging kry, aangesien hulle vir die drie jaar op dieselfde vlak gaan bly."
Croucamp sê Solidariteit het nie die aanbod aanvaar nie en 'n dispuut verklaar terwyl die ander twee vakbonde 'n ooreenkoms met Telkom geteken het. "Die ooreenkoms is ondanks Solidariteit se dispuut in werking gestel. Telkom is skriftelik versoek om onderhandelinge met die vakbond voort te sit."